ร้านสาขาของติ่มซำมิชลิน 1 ดาวที่ฮ่องกง เปิดสาขานี้เป็นสาขาที่ 2 ในเมืองไทยหลังจากสาขาแรกที่ Terminal 21 มีคิวถล่มทลายต้องรอแล้วรอเล่ากว่าจะถึงคิว แต่สาขานี้อยากมาทานเมื่อไหร่ก็มาได้เลย สบาย ไม่ต้องทนหิว

หลังจากลองทานที่ Terminal 21 มาแล้ว แต่รู้สึกไม่ค่อยประทับใจสักเท่าไร คาดเดาไปต่างๆ นานา ว่าอาจจะเพราะคนเยอะ ทำไม่ทัน อาหารเลยไม่ได้อร่อยระดับที่คาดไว้แบบที่ได้ทานร้านเดียวกันในประเทศอื่นๆ เรามาลองสาขานี้อีกรอบเพื่อยืนยันว่าเป็นอย่างไรกันแน่

Location
อยู่ชั้น M ของ Gateway Ekamai ถ้ามาจากรถไฟฟ้า เข้าประตูมาก็เจออยู่ทางซ้ายมือเลย หาง่ายมาก

บรรยากาศในร้าน
การตกแต่งเป็นมาตรฐานเดียวกันกับสาขาแรก แต่เนื่องจากสาขานี้คนน้อย โต๊ะจึงไม่เบียดเสียด นั่งได้สบายใจ และโดยรวมไม่วุ่นวายดี

การบริการ
ข้อดีของการที่คนน้อยอีกนั่นแหละ ได้รับการดูแลอย่างดีจากพนักงานที่ได้รับการฝึกมาแล้วจากสาขาแรก ดีจังเลย

อาหาร
มาคอนเฟิร์มว่ารสชาติเหมือนกันทั้งสองสาขา ถามว่าอร่อยไหม ก็อร่อยนะ แต่มันไม่สุด คืออร่อยแบบธรรมดาๆ ไม่พิเศษอะไร เมนูที่มีหมูออกจะติดมันมากไปซักหน่อย
ซาลาเปาอบไส้หมูแดงที่เป็น signature ทานทั้งสองสาขาก็รู้สึกว่าของ Chef Man อร่อยกว่า
ของทอดจัดว่าทอดได้ดี ไม่อมน้ำมัน และกรอบดี
ของนึ่งก็โอเค ไม่คาว แต่รสชาดไม่ได้อร่อยน้ำตาไหล
ก๋วยเตี๋ยวหลอดทั้งหลาย งั้นๆ มาก
ขนมผักกาด ออกจะเละไปหน่อย แต่รสชาดใช้ได้

ราคา
ถ้าเทียบติ่มซำใน menu ใกล้เคียงกัน ราคาจะพอๆ กับภัตตาคารติ่มซำดีๆ เช่น Chef Man เชฟป้อม Silver Wave หรือ Ahyat Abalone (จริงๆ ถ้าไปทานวันที่ลดราคา Ahyat ถูกกว่าเยอะเลย) เพราะมี ++ ทั้งนั้น แต่จะติดใจรสชาดของที่อื่นมากกว่า

รวมๆ ก็อร่อยดี สะดวกดี ถ้าอยากทานติ่มซำแบบกระทันหัน ไม่ต้องโทรจอง ไม่ต้องรอคิว ก็จัดไป